स्लीप ऐप्नी बीमारी से पीड़ित, सांस लेने के लिए मशीन का इस्तेमाल कर रहे
US President Joe Biden Health Update Ko Sleep Apnea Ki Bimari CPAP  यह तस्वीर बुधवार की है। जब जो बाइडेन शिकागो के लिए व्हाइट हाउस से रवाना हुए। उनके चेहरे पर CPAP मशीन की पट्टियों के निशान देखे गए।
अमेरिकी राष्ट्रपति जो बाइडेन को कुछ हफ्तों से सोते समय सांस लेने में दिक्कत हो रही है। इसके लिए वह कन्टीन्युअस पॉजिटिव एयर-वे प्रेशर (CPAP) मशीन का इस्तेमाल कर रहे। बुधवार को व्हाइट हाउस के अधिकारियों ने इस बात की जानकारी दी।
80 साल के बाइडेन लंबे वक्त से स्लीप ऐप्नी नाम की बीमारी से पीड़ित हैं। इसमें मरीज को सांस लेने में परेशानी होती है। रात में सोते समय रुक-रुककर सांस आती है। बाइडेन ने हाल ही में अपनी इस बीमारी के बारे में बताया था।
बाइडेन के चेहरे पर मास्क के निशान देखे गए
पत्रकारों ने प्रेस कॉन्फ्रेंस के दौरान बाइडेन के चेहरे चौड़ा पट्टे के निशान देखे। इससे पता चलता है कि उन्होंने सांस लेने के लिए CPAP मशीन का इस्तेमाल किया था। आमतौर पर मरीज CPAP मशीन का इस्तेमाल करते वक्त पट्टे वाला मास्क पहना जाता है। ब्लूमबर्ग न्यूज ने सबसे पहले बाइडेन के मशीन यूज करने की सूचना दी थी।
व्हाइट हाउस ने पुष्टि की
व्हाइट हाउस के प्रवक्ता एंड्रयू बेट्स ने कहा, हाल में राष्ट्रपति बाइडेन की मेडिकल रिपोर्ट में उनकी बीमारी का खुलासा हुआ है। वह 2008 से स्लीप ऐप्नी से जूझ रहे हैं। उन्होंने कल रात CPAP मशीन का इस्तेमाल किया था।
व्हाइट हाउस के एक अन्य अधिकारी ने कहा कि बाइडेन ने अपनी नींद में सुधार के लिए कुछ हफ्तों से CPAP मशीन का उपयोग करना शुरू किया है।
स्लीप ऐप्नी क्या होता है 
स्लीप ऐप्नी में नींद के दौरान सांस लेने में कुछ देर के लिए रुकावट आती है। मेयो क्लिनिक के अनुसार, इससे खर्राटे आ सकते हैं और दिन में थकान हो सकती है तथा हाई ब्लड प्रेशर या हार्ट संबंधी समस्याएं हो सकती हैं। स्लीप ऐप्नी में गले की मांसपेशियां कमजोर हो जाती हैं, जिससे फेफड़ों में हवा का प्रवाह रुक जाता है।
अमेरिका के सबसे ज्यादा उम्र के राष्ट्रपति हैं बाइडेन
बाइडेन अमेरिका में राष्ट्रपति पद संभालने वाले सबसे बुजुर्ग नेता हैं। 80 साल के डेमोक्रेट नेता ने 20 जनवरी 2021 को राष्ट्रपति पद की शपथ ली थी। उन्होंने रिपब्लिक के उम्मीदवार डोनाल्ड ट्रंप को हराकर अमेरिका की सत्ता हासिल की थी। वे 2024 में दोबारा चुनाव लड़ने वाले हैं।
एक दिन पहले ही उनके डॉक्टर ने रिपोर्ट जारी कर बताया था कि बाइडेन शारीरिक तौर पर पूरी तरह स्वस्थ हैं और वे रोजाना एक्सरसाइज करते हैं। हालांकि वे अक्सर लड़खड़ा जाते हैं। नवंबर 2020 में बाइडेन के दाहिने पैर में हेयरलाइन फ्रैक्चर हो गया था। उस दौरान वह अपने डॉग के साथ खेल रहे थे।
जून में एक कार्यक्रम में गिर पड़े थे बाइडेन
अमेरिकी राष्ट्रपति जो बाइडेन की फिटनेस को लेकर हमेशा चर्चा होती है। जून की शुरुआत में कोलोराडो में एयरफोर्स एकेडमी के कार्यक्रम में वह गिर पड़े थे। वे यहां ग्रेजुएशन सेरेमनी में भाग लेने आए थे। भाषण देने के बाद उन्होंने एक कैडेट से हाथ मिलाया और जैसे ही वे अपनी सीट की तरफ जाने लगे, तभी वे स्टेज पर गिर पड़े।
एयरफोर्स अधिकारियों ने उन्हें उठाया। उठने में उन्हें कुछ परेशानी आई, हालांकि खड़े होने के बाद उन्हें मदद की जरूरत नहीं पड़ी। व्हाइट हाउस के कम्युनिकेशन डायरेक्टर बेन लाबोल्ट ने ट्वीट कर बताया था कि राष्ट्रपति ठीक हैं, उन्हें चोट नहीं आई।
पहले भी 5 बार लड़खड़ाए हैं बाइडेन के पैर
23 फरवरी 2023: राष्ट्रपति जो बाइडेन पोलैंड से अमेरिका वापस आ रहे थे। अमेरिका जाने के लिए वो एयरफोर्स वन की सीढ़ियों पर चढ़ रहे थे, तभी उनका संतुलन बिगड़ गया और वो सीढ़ियों पर लड़खड़ा गए। वीडियो में उन्हें हाथ के सहारे उठते देखा गया। इसके बाद उन्होंने खुद को संभाल लिया और विमान के अंदर बैठ गए।
16 नवंबर 2022: जो बाइडेन G20 समिट में हिस्सा लेने बाली गए थे। यहां मैंग्रोव फॉरेस्ट में घूमने के दौरान सीढ़ियां चढ़ते वक्त बाइडेन का संतुलन बिगड़ गया। तभी उनके साथ चल रहे इंडोनेशियाई राष्ट्रपति ने उन्हें पकड़ लिया।
जून 2022: राष्ट्रपति जो बाइडेन एक टीवी शो में इंटरव्यू देने लॉस एंजेलिस जा रहे थे। तब वो एयरफोर्स वन की सीढ़ियों पर चढ़ते समय लड़खड़ा गए थे।
मई 2022: एंड्रयूज एयर फोर्स बेस पर भी प्लेन में चढ़ते समय लड़खड़ा गए थे। तब उन्हें कमांडर इन चीफ ने संभाला था।
21 दिसंबर 2021: जो बाइडेन एटलांटा के दौरे पर जा रहे थे, जहां उन्हें एशियाई-अमेरिकी समुदाय के नेताओं से मुलाकात करनी थी। उस दौरान वे तीन बार लड़खड़ाए थे। व्हाइट हाउस ने कहा था कि उस वक्त हवा काफी तेज थी, शायद इसीलिए राष्ट्रपति बाइडेन का बैंलेंस गड़बड़ा गया।
